《大雪寄许彦周宣教法弟》
宋代·释德洪

湘西雪连日，荒寒发明鲜。谁持华藏界，堕我宴坐边。

遥知毗耶华，薝卜开满前。想见散华女，笑颊微涡旋。

不受禅律缚，尚遭富贵缠。游戏翰墨中，骨清耸诗肩。

白灰红麒麟，玉液黄金然。醉眼艳秋水，落笔驱云烟。

放意吐秀句，与雪争清妍。我诗出寒饿，苦语秋蛩煎。

定作笑拊掌，望空须一掀。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。